钦定古今图书集成/明伦汇编/闺媛典/第003卷 > 明仁孝文皇后内训 > 《修身章第二》
## 钦定古今图书集成/明伦汇编/闺媛典/第003卷 > 明仁孝文皇后内训 > 《修身章第二》

或曰：太任目不视恶色，耳不听淫声，口不出傲言，若
是者修身之道乎？曰：然，古之道也。夫目视恶色，则中
眩焉；耳听淫声，则内褫焉；口出傲言，则骄心侈焉，是
皆身之害也。故妇人居必以正，所以防慝也；行必无
陂，所以成德也。是故五彩盛服，不足以为身华；贞顺
率道，乃可以进妇德。不修其身，以爽厥德，斯为邪矣。
《谚》有之曰：“治秽养苗，无使莠骄；划荆剪棘，无使涂塞。”
是以修身，所以成其德也。夫身不修则德不立，德不
立而能成化于家者盖寡矣，而况于天下乎？是故妇
人者，从人者也；夫妇之道，刚柔之义也。昔者明王之
所以谨婚姻之始者，重似续之道也。家之隆替，国之
废兴，于斯系焉。呜呼！闺门之内，修身之教，其勗慎之
哉。